Fl-4 ta' Settembru 2015, il-Kunsill adotta b'unanimità l-pożizzjoni tiegħu dwar l-abbozz ta' baġit tal-UE għall-2016. Dan jikkonferma qbil politiku li ntlaħaq mill-Kumitat tar-Rappreżentanti Permanenti f'Lulju. Il-pożizzjoni tal-Kunsill tikkostitwixxi l-bażi li fuqha l-Parlament Ewropew se jiddeċiedi sa tmiem Ottubru jekk jadottax l-emendi. F'dan il-każ, il-pożizzjoni tal-Kunsill se sservi bħala mandat lill-presidenza Lussemburgiża għal negozjati sussegwenti mal-Parlament. "Ninsab kuntent li llum il-Kunsill adotta formalment il-pożizzjoni tiegħu dwar l-abbozz ta' baġit tal-UE għall-2016. L-appoġġ unanimu jipprovdi lill-presidenza b'mandat partikolarment b'saħħtu għan-negozjati mal-Parlament Ewropew fil-ħarifa li nixtiequ nwettqu fi spirtu ta' lealtà u kooperazzjoni interistituzzjonali tajba. Is-sitwazzjoni ekonomika attwali titlob li r-riżorsi jkunu ffukati fuq l-impjiegi, l-investimenti u t-tkabbir filwaqt li jiġu rrispettati d-dixxiplina baġitarja u l-ġestjoni finanzjarja tajba. Ninsab konvint li l-pożizzjoni tal-Kunsill toħloq il-bilanċ it-tajjeb bejn il-ħtiġijiet ta' investiment ta' prijorità tal-Ewropa u r-restrizzjonijiet ekonomiċi u baġitarji tal-istati membri", qal Pierre Gramegna, il-ministru għall-Finanzi tal-Lussemburgu u President tal-Kunsill. Pożizzjoni bilanċjata, finanzjament adegwat Il-pożizzjoni tal-Kunsill tipprevedi €153.27 biljun f'impenji u €142.12 biljun f'pagamenti. B'kont meħud kemm tar-rati ta' implimentazzjoni tal-passat u l-kapaċitajiet ta' assorbiment futuri probabbli, dawn huma ammonti realistiċi li se jippermettu l-implimentazzjoni xierqa tal-politika u jippermettu lill-UE tiżgura finanzjament adegwat tal-oqsma ta' prijorità tagħha . Dawn jinkludu miżuri biex jiġi stimulat it-tkabbir ekonomiku, jinħolqu l-impjiegi, u jiġu ġestiti l-flussi migratorji. Il-pożizzjoni tal-Kunsill tirrifletti wkoll il-pjan ta' pagament maqbul mal-Parlament Ewropew biex jintemmu gradwalment it-talbiet ta' pagamenti pendenti għall-programmi ta' koeżjoni 2007-2013. U l-pożizzjoni tirrispetta l-qbil milħuq mal-Parlament dwar il-Fond Ewropew għal Investimenti Strateġiċi. Żidiet sostanzjali fil-pagamenti għall-oqsma ta' prijorità L-oqsma ta' politika li għandhom l-akbar żidiet fil-pagamenti meta mqabbla mal-baġit tal-UE għall-2015 (kif emendat) jinkludu l-politika esterna (+22.4%), azzjoni fil-qasam tas-sigurtà u ċ-ċittadinanza, inkluża l-migrazzjoni (+15.4%), kif ukoll ir-riċerka u miżuri oħra maħsuba biex iżidu l-kompetittività (+8.6%). Marġini suffiċjenti Il-pożizzjoni tal-Kunsill tipprevedi tnaqqis ta' €563.6 miljun f'impenji u €1.4 biljun f'pagamenti meta mqabbla mal-proposta oriġinali tal-Kummissjoni. Dan juri li l-Kunsill huwa determinat li jevita li jintefa' piż bla bżonn fuq il-baġits tal-istati membri fi żmien ta' konsolidazzjoni fiskali. Fl-istess ħin ifisser li l-UE se jkollha marġni suffiċjenti fil-baġit biex tirreaġixxi għal avvenimenti u ħtiġijiet mhux previsti. Sommarju tal-pożizzjoni tal-Kunsill jinsab fit-tabella t'hawn taħt: Approprjazzjonijiet skont l-intestatura impenji 1. Tkabbir intelliġenti u inklużiv: a) Kompetittività għat-tkabbir u l-impjiegi b) Koeżjoni ekonomika, soċjali u territorjali 2. Tkabbir sostenibbli: riżorsi naturali: li minnhom nefqa relatata mas-suq u pagamenti diretti 3. Sigurtà u ċittadinanza: 4. Ewropa Globali: 5. Nefqa amministrattiva (għall-istituzzjonijiet kollha tal-UE): Strumenti speċjali: Approprjazzjonijiet totali F'% tad-DNG tal-UE-28 Il-passi li jmiss Jekk il-Parlament Ewropew jadotta emendi għall-pożizzjoni tal-Kunsill, se jibda perijodu ta' konċiljazzjoni ta' tliet ġimgħat fid-29 ta' Ottubru 2015. L-għan ta' dan proċess ta' konċiljazzjoni hu li tintlaħaq pożizzjoni konġunta taż-żewġ istituzzjonijiet dwar il-baġit. Dan għandu jiġri sa mhux aktar tard mit-18 ta' Novembru 2015. Il-pożizzjoni tal-Kunsill dwar l-abbozz tal-baġit għall-2016 kif adottat fl-4 ta' Settembru 2015 Stqarrija għall-istampa dwar il-qbil politiku li ntlaħaq mill-Kumitat tar-Rappreżentanti Permanenti tal-Kunsill fid-9 ta' Lulju 2015